સુરતના પાંડેસરા વિસ્તારમાં ગત છઠ્ઠી એપ્રિલે 11 વર્ષીય બાળકીનો મૃતદેહ જીયાવ બુડિયા રોડ પરથી મળ્યો હતો. પીએમ રિપોર્ટમાં બાળકી પર બળાત્કાર કર્યા બાદ તેનું ગળું દબાવી હત્યા કરાઈ હોવાનું સ્પષ્ટ થયું હતું. પાંડેસરા પોલીસે હત્યા, બળાત્કાર અને પોસ્કો મુજબ ગુનો નોંધી તપાસ હાથ ધરી હતી. નવ દિવસ વિત્યા છતાં આરોપીઓ તો ઠીક બાળકીની હજુ ઓળખ પણ નથી થઈ શકી. આ બાળકીની ઓળખ કરવા માટે પોલીસે ત્રણ રાજ્યોમાંથી ગુમ થયેલી 8,000 બાળકીની તસવીર જોઈ હોવાનું જાણવા મળ્યું છે. આ મામલે વધુ તપાસ ક્રાઈમ બ્રાન્ચને સોંપવામાં આવી છે.